
Férfi felségterületre lépve

A vezetői szereppel hagyományosan a maszkulin jegyeket azonosítjuk, mint az asszertivitás és a versenyszellem (Jungblut & Haim, 2021). A női politikusok helyzete ebből adódóan összetettebb, hisz a sztereotipikusan női jegyek, mint melegszívűség vagy törődés konfliktusba kerül a vezetői szerep elvárásaival. Így kommunikációjuk során szerethetőségükből vagy szakmai kompetenciájukból szükségszerűen veszítenek (Jungblut & Haim, 2021). Ezt a konfliktust a politikusnők egyfajta kettős kommunikációval oldják fel, a verbális síkon férfias üzenetek mellé vizuálisan nőies jegyeket társítanak (Carpinella & Bauer, 2018).
Magyarországon Novák Katalin az első női köztársasági elnök, így nincs kutatás arról, mi történik egy nővel hazánkban, ha olyan pozícióba lép, amelyet korábban jellemzően férfiak töltöttek be (Lovenduski, 2002). A kutatás azt vizsgálja, hogy Novák Katalin vizuális önreprezentációja változott-e családokért felelős tárca nélküli miniszteri és köztársasági elnöki pozíciója között. Mindkét időszak esetében a pozícióba lépéstől számított egy hónapon keresztül közölt fotó alapú Facebook posztok kerültek vizsgálatra komparatív, kvalitatív és vizuális tartalomelemzéssel, mely az első időszakban 77 posztot és 114 képet, míg a második időszakban 76 posztot és 280 képet jelent. Hipotézisem az volt, hogy Novák Katalin esetében kettős kommunikáció lesz megfigyelhető, a második korszakára a verbális síkon férfias üzenetek mellé vizuálisan nőies jegyek társulnak (Carpinella & Bauer, 2018). Az eredmények azt mutatják, hogy Novák Katalin önreprezentációja megváltozott. Az első időszak feminin témáit (család, gyermek) a második időszakban a maszkulin témák váltották fel (külügy, nemzet védelme). A hipotézisnek megfelelően feminin vizuális jegyek társultak melléjük, úgy, mint a nőies öltözék és a teljes test hangsúlyozása. A külügy és fegyverkezés témáknál megjelent öltözködésében a rózsaszín szín használata.

